

KOHTUMÄÄRUS

|  |  |
| --- | --- |
| **Kohus** | Tartu Maakohus |
| **Kohtukoosseis** | kohtunik Eveli Vavrenjuk |
| **Määruse tegemise aeg ja koht** | 13. august 2025, Tartu kohtumaja |
| **Tsiviilasja number** | 2-25-12810 |
| **Tsiviilasi** | **Romet Lepla maksejõuetusavaldus** |
| **Menetlustoiming** | maksejõuetusavalduse menetlusse võtmine ja usaldusisiku nimetamine |
| **Menetlusosalised ja nende esindajad** | **avaldaja/võlgnik Romet Lepla** (ik 36609186524; elukoht Metsa, Orava küla, Võru vald, 64101 Võrumaa; telefon 528 6130; e-post rometlepla@gmail.com) |
| **Kohtuistungi toimumise aeg** | kirjalik menetlus |
| **RESOLUTSIOON** |  |

1. **Võtta Romet Lepla** **maksejõuetusavaldus menetlusse.**
2. **Nimetada Romet Lepla** **usaldusisikuks Annika Rau** (ik 48405176538, telefon 56 62 0629, e-post volanoustamine@gmail.com) **ning teha talle kohustuseks FiMS §-s 17 sätestatud vara- ja võlanimekirja ning nende lisade (hinnangutega võlgniku varalisele seisundile ja makseraskuste ületamiseks sobivaimale menetluse liigi valikule) kohtule esitamine hiljemalt 15. septembriks 2025.**
3. **Määrata asjaolude arutamiseks ärakuulamine 16. septembriks kell 11.00 Tartu Maakohtu Tartu kohtumajas, kuhu kutsuda võlgnik ja usaldusisik. Usaldusisik võib soovi korral osaleda virtuaalselt, millest teavitada kohut vähemalt 2 päeva enne istungit.**
4. **Peatada võlgniku vara suhtes läbiviidav täitemenetlus või muu sundtäitmine raha sissenõudmiseks kuni pankroti väljakuulutamiseni, ümberkujundamiskava kinnitamiseni või menetluse lõppemiseni. Peatada teised kohtumenetlused, milles on võlgniku vastu esitatud rahaline nõue, mille kohta ei ole veel otsust tehtud.**
5. **Kohaldada pankrotiavalduse tagamise abinõusid ning keelata Romet Leplal kogu oma vara käsutamine ilma usaldusisiku nõusolekuta.**
6. **Avaldada väljaandes Ametlikud Teadaanded teade võlgnikule seatud piirangute, s.o käsutuskeelu, kohta.**
7. **Määrus kuulub viivitamatult täitmisele.**

Edastada määrus avaldajale ja täitmiseks usaldusisikule ning Tartu Maakohtu registriosakonnale.

|  |  |
| --- | --- |
| **Edasikaebamise kord** |  |
| Kui usaldusisikuks on nimetatud isik, kes ei vasta FiMS § 15 lõigetes 3-5 sätestatud nõuetele, võib usaldusisiku nimetamise peale esitada 15 päeva jooksul määruskaebuse Tartu Maakohtu kaudu Tartu Ringkonnakohtule.  |

**ASJAOLUD**

Romet Lepla (avaldaja) esitas 06.08.2025 Tartu Maakohtule füüsilise isiku maksejõuetusavalduse.

Avalduse kohaselt on avaldaja abielus ning tal on üks ülalpeetav. Avaldaja on Romelep OÜ juhatuse liige. Võlgniku sissetulekuks on töötasu 1775 eurot ja autokompensatsioon 550 eurot, kokku 2325 eurot. Varaks on võlgnik märkinud kinnisasi reg.osa numbriga 2072538, mis on soetatud abielu ajal ühisvarasse, hinnanguline väärtus on 70 000 eurot, Ford Focus (2006) hinnangulise väärtusega 700 eurot, Volkswagen Golf 3 (1992) hinnangulise väärtusega 100 eurot, ATV CF 450 hinnangulise väärtusega 2500 eurot ja äriühingud ROMEKS OÜ (rk 16471285) ja Romelep OÜ (rk 16973414**)**. Igakuised väljaminekud on 1480 eurot: eluasemekulud 250 eurot, kulutused toidule 600 eurot, kulutused riietele, jalanõudele 100 eurot, kulutused transpordile 150 eurot, sidekulud 120 eurot kulutused laste koolikohustuse täitmisele või lasteaiatasud 160 eurot, kulutused tervishoiule, hügieenitarvetele 100 eurot. Kohustuste suuruseks on märgitud 86 679,55 eurot. Avaldaja soovib võlgade ümberkujundamise menetlust.

Avalduse kohaselt tegutses võlgniku poeg Eger Lepla võlgniku äriühingus ROMEKS OÜ raamatupidajana ning tekitas ühingule erinevaid finantskohustusi kokku 47 535,55 euro ulatuses, usaldust rikkudes on võlgnik Romet Lepla kõiki kirjeldatud kohustusi käendanud, mille tulemusel on tekkinud võlgniku makseraskused. Maksejõuetusmenetlusega taotleb võlgnik võlgade ümberkujundamise menetluse algatamist, mille tulemusel säiliks võlgnikule, tema abikaasale ning ühele alaealisele ülalpeetavale nende elukoht, mis on käesoleval hetkel arestitud, seoses ROMEKS OÜ võlgnevustega. Võlgniku eesmärk on tasuda võlgade ümberkujundamise menetluse tulemusel ümberkujundatavate võlgade põhiosad ning kõrvalnõuded vähendatud ulatuses. Võlgniku hinnangul ei saaks võlausaldajad enda nõudeid täies mahus rahuldatud juhul, kui võlgniku suhtes algatatakse pankrotimenetlus, sest abikaasaga ühisvarasse kuuluva kinnistu turuväärtus, peale hüpoteekidega tagatud nõuete rahuldamist ei kataks ümberkujundatavaid kohustusi, mida on kokku summas 86 679,55 eurot (s.h hüpoteegiaga tagatud nõue). Võlgnik soovib ümber kujundada võlausaldajate OÜ Krediidikaitse Grupp, Aurelius Invest OÜ, Evergreen Capital OÜ, Blackhill OÜ, Hoovi Rental OÜ, Ärilaen24 OÜ ja B2 Impact OÜ nõudeid kokku summas 47 535,55 eurot, koos kohtutäiturite tasude ja muude täitemenetluse kuludega. Ülejäänud nõudeid võlgnik ümber kujundada ei soovi.

**KOHTU PÕHJENDUSED**

Kohus leiab, et Romet Lepla maksejõuetusavaldus vastab füüsilise isiku maksejõuetuse seaduse (FiMS) §-s 11 sätestatud nõuetele, avalduselt on tasutud riigilõiv ning avaldus tuleb menetlusse võtta.

FiMS § 15 lg 1 alusel nimetab kohus Romet Lepla usaldusisikuks Annika Rau, kes on andnud kohtule nõusoleku usaldusisikuna tegutsemiseks ja vastab sama paragrahvi lõigetes 4 ja 5 sätestatud nõuetele. Usaldusisikul on tema nimetamisest kuni maksejõuetusavalduse lahendamiseni lisaks FiMS-is sätestatud õigustele ja kohustustele ka kõik seaduses sätestatud ajutise pankrotihalduri õigused ja kohustused, arvestades FiMS-is sätestatud erisusi. FiMS § 15 lg 10 järgi määrab kohus usaldusisiku nimetamise määruses kuni 30 päevase tähtaja võlgniku vara- ja võlanimekirja ning nende lisade kohtule esitamiseks. Kohus määrab FiMS §-s 17 sätestatud vara- ja võlanimekirja ning nende lisade kohtule esitamiseks tähtaja, tähtaeg on määratud resolutsioonis.

FIMS § 18 lg-st 1 tulenevalt peab kohus võlgniku ja usaldusisikuga arutama võlgnevuse tasumise väljavaateid eesmärgiga valida võlgniku makseraskuste ületamiseks sobivaim menetluse liik, seega peab kohus vajalikuks määrata asja arutamiseks ärakuulamise. Ärakuulamise aeg määratud resolutsioonis.

FiMS § 16 lg 3 esimese lause alusel peatab kohus usaldusisiku nimetamisel võlgniku vara suhtes läbiviidava täitemenetluse või muu sundtäitmise raha sissenõudmiseks kuni pankroti väljakuulutamiseni, ümberkujundamiskava kinnitamiseni või menetluse lõppemiseni. Täitemenetluse registri andmetel on võlgniku suhtes täitmisel viis täitemenetlust.

FIMS § 16 lg 3 p 1 alusel peatab kohus sama ajani kohtumenetluse, milles on võlgniku vastu rahaline nõue, mille kohta ei ole otsust veel tehtud. Kohtute infosüsteemist (KIS) nähtuvalt on võlgniku suhtes Tartu Maakohtu menetluses tsiviilasi 2-23-132334 ja Harju Maakohtu menetluses tsiviilasi nr 2-23-16329, mille kohta ei ole veel otsust tehtud.

Selleks, et usaldusisikul oleks võimalik maksejõuetusmenetlust efektiivselt läbi viia, võlgniku võimalikku vara säilitada ning tagada mh võlausaldajate huve, määrab kohus FIMS § 16 lg 3 p 4, FIMS § 10, PankrS § 18 lg 1, TsMS § 378 lg 1 p 10 ja PankrS § 20 lg 1 alusel, et võlgnikul on keelatud kogu oma vara käsutada usaldusisiku nõusolekuta. Käsutuskeelu kohaldamise korral peatub enne käsutuskeeldu alanud kohtumenetlus, milles võlgnik osaleb hageja või kostjana, kui kohtumenetlus puudutab võlgniku vara, mis pankroti väljakuulutamise korral muutuks pankrotivaraks. Kohtumenetlus peatub kuni pankrotiavalduse lahendamiseni (PankrS § 20 lg 3).

Kui võlgnik on kantud äriregistrisse või mittetulundusühingute ja sihtasutuste registrisse, edastab kohus PankrS § 21 lg 2 järgi sama sätte lõikes 1 nimetatud määruse ärakirja viivitamatult Tartu Maakohtu registriosakonnale. Kuivõrd võlgnik on äriregistrist nähtuvalt ROMEKS OÜ (rk 16471285) ja Romelep OÜ (rk 16973414**)** osanik, tuleb käesolev määrus edastada registriosakonnale.

Kohus selgitab järgmist:

* võlgnikul on kohustus teha usaldusisikuga koostööd ning esitada viivituseta usaldusisiku nõutud andmed ja dokumendid. Võlgnik peab olema kohtule ja usaldusisikule kättesaadav.
* usaldusisiku nimetamisel peatub kuni ümberkujundamiskava kinnitamiseni või võlgade ümberkujundamise menetluse lõppemiseni viivise või ajas suureneva leppetrahvi arvestamine võlgniku vastu suunatud nõudelt, mille ümberkujundamist on võlgnik taotlenud. See ei kehti kui kuulutatakse välja võlgniku pankrot.
* usaldusisiku nimetamisel ei saa võlausaldaja lõpetada võlgnikuga sõlmitud lepingut enne maksejõuetusavalduse esitamist toimunud rahalise kohustuse rikkumisele tuginedes ega keelduda sel alusel oma kohustuste täitmisest.
* kui kohus kuulutab välja võlgniku pankroti, jätkub menetlus pankrotiseaduse sätete kohaselt.

Menetlusega seotud kulude kandmisest:

* kui maksejõuetusavalduse alusel kuulutatakse välja võlgniku pankrot, kantakse maksejõuetusavalduse esitamise ja läbivaatamisega seotud kulud pankrotiseaduses sätestatu kohaselt nagu pankrotiavalduse esitamise ja läbivaatamisega seotud kulud.
* kui maksejõuetusavalduse alusel algatatakse võlgniku võlgade ümberkujundamise menetlus, kannab maksejõuetusavalduse esitamise ja läbivaatamisega seotud kulud maksejõuetusavalduse esitanud võlgnik või võlausaldaja.
* võlgnik kannab võlgade ümberkujundamise menetluse ja kohustustest vabastamise menetluse kulud. Võlausaldajate kulud võlgade ümberkujundamise menetluses ja kohustustest vabastamise menetluses jäävad nende endi kanda.

*/allkirjastatud digitaalselt/*

Eveli Vavrenjuk

kohtunik